LV Eiropas Savienības Oficiālais Vēstnesis C 125/22

Izraksts no lēmuma par Landsbanki Íslands hf saskaņā ar Eiropas Parlamenta un Padomes Direktīvu 2001/24/EK par kredītiestāžu reorganizāciju un likvidāciju

Uzaicinājums iesniegt prasību – termiņš, kas jāievēro

2009/C 125/08

PAZIŅOJUMS PAR MORATORIJA PAGARINĀŠANU

Ar Reikjavikas Apgabaltiesas 2009. gada 3. marta lēmumu tika atļauts termiņa pagarinājums moratorijam, kas piešķirts Landsbanki Íslands hf, Austurstræti 16, 101 Reykjavík, ko sākotnēji piešķīra 2008. gada 5. decembrī līdz ceturtdienai, 2009. gada 26. novembrim. Saskaņā ar Pagaidu noteikumu II Likumā Nr. 44/2009, ar ko groza Likumu Nr. 161/2002, Reikjavikas Apgabaltiesa iecēla bankas likvidācijas padomi, kura galvenokārt izskatīs pret banku iesniegtās prasības laikposmā, kad moratorijs ir spēkā, un pēc tam, kad pēc moratorija noslēgšanas sāksies likvidācijas process.

Atsauces diena ir 2008. gada 15. novembris. Prasību izskatīšanu uzsāks dienā, kad stājas spēkā Likums Nr. 44/2009, t. i., 2009. gada 22. aprīlī, saskaņā ar Likuma Nr. 161/2002 102. panta pirmo punktu un trešā punkta otro teikumu, kā arī Likuma Nr. 44/2009 6. pantu.

Tādēļ visas puses, kuras pieprasa jebkura veida parādu atmaksu vai citu tiesību atgūšanu no Landsbanki Íslands hf, piemēram, bankas kontrolētos aktīvus, tostarp prioritārās prasības un in re nostiprinātās prasības, tiek aicinātas iesniegt savas prasības bankas likvidācijas padomei sešu mēnešu laikā no šā paziņojuma pirmās publicēšanas dienas, proti, 2009. gada 30. aprīļa, tādējādi termiņš prasību iesniegšanai ir 2009. gada 30. oktobris. Prasības jāiesniedz pa pastu bankas likvidācijas padomē: Austurstræti 16, 101 Reykjavík, Iceland; prasību saturam jāatbilst norādījumiem, kuri sniegti Likuma par bankrotu Nr. 21/1991 117. panta otrajā un trešajā punktā. Atsaucoties uz iepriekš minētajiem noteikumiem Likuma Nr. 161/2002 102. panta pirmajā punktā un trešā punkta otrajā teikumā, saskaņā ar Likuma Nr. 44/2009 6. pantu, kreditoriem norādīts savās prasībās ietvert tādu attiecīgās prasības stāvokli, kāds tas bija 2009. gada 22. aprīlī.

Prasības, kurās summa norādīta ārvalstu valūtā, jāiesniedz, to norādot attiecīgajā valūtā. Tādas dalībvalsts kreditors, kura ietilpst Eiropas Ekonomikas zonā vai Eiropas Brīvās tirdzniecības asociācijā, drīkst iesniegt prasības savas valsts valodā. Šādiem prasību iesniegumiem jāpievieno tulkojums islandiešu valodā; prasības drīkst iesniegt angļu valodā bez tulkojuma. Citi kreditori var iesniegt savas prasības islandiešu vai angļu valodā.

Ja prasību neiesniedz iepriekšminētajā laikposmā, uz to attiecas tās pašas juridiskās sekas, kuras attiecas uz prasību, kuru iesniedzot, nav ievēroti noteiktie kritēriji, kā paredzēts Likuma par bankrotu Nr. 21/1991 118. pantā, un tādējādi prasība pret Landsbanki Íslands hf tiek uzskatīta par anulētu, izņemot gadījumus, kuros piemēro iepriekš minētā noteikuma 1. līdz 6. punktā paredzētos izņēmumus.

Atkārtoti norādīts, ka kreditors, iesniedzot prasību, piekrīt atteikties no konfidencialitātes (bankas noslēpuma) attiecībā uz konkrēto prasību.

Kreditoru sanāksme notiks pirmdien, 2009. gada 23. novembrī, plkst. 9:00 Reikjavikā, Hilton Hotel Nordica, Suðurlandsbraut 2. Pusēm, kuras ir iesniegušas prasības pret banku, ir tiesības piedalīties sanāksmē. Minētajā sanāksmē apspriedīs iesniegtās prasības un informēs par likvidācijas padomes lēmumu, ja minētajā datumā tas jau būs pieejams. Kreditoriem, kuri iesnieguši prasības pret banku, darīs pieejamu iesniegto prasību sarakstu vismaz vienu nedēļu pirms iepriekš minētās sanāksmes.

Iepriekš minētajā sanāksmē apspriedīs arī Landsbanki Íslands hf. moratoriju, kā paredzēts Likuma par bankrotu Nr. 21/1991 III nodaļā. Saskaņā ar minēto Reikjavikas Apgabaltiesas lēmumu, tiesa vēlreiz izskatīs lietu par bankas moratoriju 2009. gada 26. novembrī, plkst. 13:30 tiesas zālē Nr. 102.

Turpmāka informācija par prasību iesniegšanu un prasību izskatīšanu kļūs pieejama bankas tīmekļa vietnē: www.lbi.is Likvidācijas padome norāda, ka kreditoriem jāpaziņo sava vai savu pārstāvju e-pasta adrese, lai atvieglotu informācijas sniegšanu.